## Zakon o računovodstvu

### NN 109/2007 (24.10.2007.), Zakon o računovodstvu

# HRVATSKI SABOR

**3174**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O RAČUNOVODSTVU

Proglašavam Zakon o računovodstvu, kojega je Hrvatski sabor donio na sjednici 5.
listopada 2007. godine.

Klasa: 011-01/07-01/156
Urbroj: 71-05-03/1-07-2
Zagreb, 12. listopada 2007.

Predsjednik
Republike Hrvatske
**Stjepan Mesić**, v. r.

## ZAKON

### O RAČUNOVODSTVU

I. OPĆE ODREDBE

*Opće odredbe*
Članak 1.

Ovim se Zakonom uređuje računovodstvo poduzetnika, razvrstavanje poduzetnika,
knjigovodstvene isprave i poslovne knjige, popis imovine i obveza, primjena
standarda financijskog izvještavanja i tijelo za donošenje standarda
financijskog izvještavanja, godišnji financijski izvještaji i konsolidacija
godišnjih financijskih izvještaja, revizija godišnjih financijskih izvještaja,
sadržaj godišnjeg izvješća, javna objava godišnjih financijskih izvještaja,
Registar godišnjih financijskih izvještaja, te obavljanje nadzora.

*Pojmovi i primjena*
Članak 2.

(1) Odredbe ovoga Zakona dužni su primjenjivati poduzetnici.
(2) Poduzetnici u smislu ovoga Zakona jesu:
1. trgovačko društvo i trgovac pojedinac određeni propisima koji uređuju
trgovačka društva,
2. poslovna jedinica poduzetnika iz točke 1. ovoga stavka sa sjedištem u stranoj
državi ako prema propisima te države ne postoji obveza vođenja poslovnih knjiga
i sastavljanja financijskih izvještaja te poslovna jedinica poduzetnika iz
strane države koji su obveznici poreza na dobit sukladno propisima koji uređuju
poreze.
(3) Odredbe ovoga Zakona, osim poduzetnika iz stavka 2. ovoga članka, dužna je
primjenjivati i svaka pravna i fizička osoba, koja je obveznik poreza na dobit
određena propisima koji uređuju poreze, osim odredbi koje uređuju konsolidaciju
godišnjih financijskih izvještaja (članak 16.), reviziju godišnjih financijskih
izvještaja (članak 17.), godišnje izvješće (članak 18.) i javnu objavu (članak
20.).
(4) Odredbe ovoga Zakona ne primjenjuju se na državni proračun i proračunske
korisnike državnog proračuna, proračune jedinica lokalne i područne (regionalne)
samouprave i njihove proračunske korisnike, vjerske zajednice, političke
stranke, sindikate i ostale neprofitne organizacije.
(5) Računovodstvo vjerskih zajednica, političkih stranaka, sindikata i ostalih
neprofitnih organizacija propisuje Vlada Republike Hrvatske.

*Razvrstavanje poduzetnika*
Članak 3.

(1) Poduzetnici u smislu ovoga Zakona razvrstavaju se na male, srednje i velike
ovisno o pokazateljima utvrđenim na zadnji dan poslovne godine koja prethodi
poslovnoj godini za koju se sastavljaju financijski izvještaji, prema sljedećim
uvjetima:
– iznos ukupne aktive,
– iznos prihoda,
– prosječan broj radnika tijekom poslovne godine.
(2) Mali poduzetnici su oni koji ne prelaze dva od sljedećih uvjeta:
– ukupna aktiva 32.500.000,00 kuna,
– prihod 65.000.000,00 kuna,
– prosječan broj radnika tijekom poslovne godine 50.
(3) Srednji poduzetnici su oni koji prelaze dva uvjeta iz stavka 2. ovoga članka
ali ne prelaze dva od sljedećih uvjeta:
– ukupna aktiva 130.000.000,00 kuna,
– prihod 260.000.000,00 kuna,
– prosječan broj radnika tijekom poslovne godine 250.
(4) Veliki poduzetnici su oni koji prelaze dva uvjeta iz stavka 3. ovoga članka.
(5) Osim poduzetnika iz stavka 4. ovoga članka, veliki poduzetnici u smislu
ovoga Zakona su banke, štedne banke, stambene štedionice, institucije za
elektronički novac, društva za osiguranje, leasing društva, društva za
upravljanje investicijskim fondovima i zasebna imovina bez pravne osobnosti
kojom oni upravljaju, društva za upravljanje investicijskim fondovima i imovina
investicijskih fondova s pravnom osobnosti, društva za upravljanje obveznim
odnosno dobrovoljnim mirovinskim fondovima i zasebna imovina kojom oni
upravljaju te mirovinska osiguravajuća društva.

*Računovodstveni poslovi*
Članak 4.

(1) Računovodstveni poslovi su prikupljanje i obrada podataka na temelju
knjigovodstvenih isprava, priprema i vođenje poslovnih knjiga, priprema i
sastavljanje godišnjih financijskih izvještaja, te prikupljanje i obrada
podataka u vezi pripreme i sastavljanja godiš­njih izvješća, te financijskih
podataka za statističke, porezne i druge potrebe.
(2) Poduzetnik je dužan prikupljati i sastavljati knjigovodstvene isprave,
voditi poslovne knjige te sastavljati financijske izvještaje sukladno ovom
Zakonu i na temelju njega donesenim propisima, poštujući pri tome
računovodstvene standarde i temeljna načela urednog knjigovodstva.
(3) Poduzetnik je dužan organizirati prikupljanje i sastavljanje
knjigovodstvenih isprava, vođenje poslovnih knjiga te sastavljanje godišnjih
financijskih izvještaja na način da je moguće provjeriti poslovne događaje,
financijski položaj i uspješnost poslovanja poduzetnika.

II. KNJIGOVODSTVENE ISPRAVE

*Knjigovodstvene isprave*
Članak 5.

(1) Knjigovodstvena isprava je pisani dokument ili elektronički zapis o nastalom
poslovnom događaju.
(2) Knjigovodstvena isprava mora se sastaviti na mjestu i u vrijeme nastanka
poslovnog događaja, osim onih isprava koji se sastavljaju u knjigovodstvu
poduzetnika.
(3) Knjigovodstvena isprava mora nedvojbeno i istinito sadržavati sve podatke o
poslovnom događaju.
(4) Knjigovodstvena isprava sastavlja se u jednom primjerku ili više primjeraka.
(5) Knjigovodstvena isprava koja je sastavljena u jednom primjerku može se
otpremiti ako su podaci iz takve isprave stalno dostupni.
(6) Knjigovodstvenom ispravom smatra se i isprava primljena telekomunikacijskim
putem, preslika izvorne isprave ili isprava na elektroničkom zapisu ako je na
ispravi navedeno mjesto čuvanja izvorne isprave, odnosno razlog upotrebe
preslike i potpisana je od osobe ovlaštene za zastupanje poduzetnika ili osobe
na koju je prenesena ovlast.

*Sastavljanje knjigovodstvenih isprava*
Članak 6.

(1) Knjigovodstvena isprava mora biti vjerodostojna, uredna i sastavljena na
način da osigurava pravodobni nadzor. Osoba ovlaštena za zastupanje poduzetnika
ili osoba na koju je prenesena ovlast jamči potpisom na knjigovodstvenoj ispravi
da je ona vjerodostojna i uredna.
(2) Knjigovodstvena isprava sastavljena kao elektronički zapis može umjesto
potpisa osobe ovlaštene za zastupanje poduzetnika ili osobe na koju je prenesena
ovlast sadržavati ime i prezime ili drugu prepoznatljivu oznaku osobe ovlaštene
za izdavanje knjigovodstvene isprave ili mora biti potpisana sukladno zakonu
koji uređuje elektronički potpis.
(3) Knjigovodstvena isprava mora biti takva da stručna osoba može iz nje
spoznati poslovni događaj.
(4) Poduzetnik je dužan, prije unosa podataka iz knjigovodstvene isprave u
poslovne knjige, provjeriti ispravnost i potpunost knjigovodstvene isprave.

*Čuvanje knjigovodstvenih isprava*
Članak 7.

(1) Knjigovodstvene isprave čuvaju se kao izvorne isprave, na nositelju
elektroničkog zapisa ili nositelju mikrografske obrade.
(2) Knjigovodstvene isprave čuvaju se i to:
1. isplatne liste, analitička evidencija o plaćama za koje se plaćaju obvezni
doprinosi – trajno,
2. isprave na temelju kojih su podaci uneseni u dnevnik i glav­nu knjigu –
najmanje jedanaest godina,
3. isprave na temelju kojih su podaci uneseni u pomoćne knjige – najmanje sedam
godina.
(3) Rok za čuvanje knjigovodstvenih isprava iz stavka 2. točke 2. i 3. ovoga
članka počinje teći zadnjeg dana poslovne godine na koju se odnose poslovne
knjige u koje su isprave unesene.

III. POSLOVNE KNJIGE

*Poslovne knjige*
Članak 8.

(1) Poslovne knjige vode se po načelu sustava dvojnog knjigovodstva.
(2) Poslovne knjige čine dnevnik, glavna knjiga i pomoćne knjige.
(3) Dnevnik je poslovna knjiga u koju se unose knjigovodstvene promjene slijedom
vremenskog nastanka. Dnevnik se može uspostaviti kao jedinstvena poslovna knjiga
ili više knjiga koje su namijenjene za promjene na pojedinim skupinama bilančnih
zapisa ili za izvanbilančne zapise.
(4) Glavna knjiga je sustavna knjigovodstvena evidencija promjena nastalih na
financijskom položaju i uspješnosti poslovanja.
(5) Glavna knjiga sastoji se od dva odvojena dijela i to:
– bilančni zapisi i
– izvanbilančni zapisi.
(6) Glavna knjiga mora sadržavati unaprijed pripremljena konta koja, sukladno
potrebama poduzetnika, osiguravaju podatke za godišnje financijske izvještaje.
(7) Pomoćne knjige se u pravilu vode zasebno.
(8) Pomoćne knjige koje se odnose na imovinu u materijalnom obliku iskazuju se u
količinama i novčanim iznosima.

*Vođenje poslovnih knjiga*
Članak 9.

(1) U poslovne knjige unose se podaci na temelju knjigovodstvenih isprava.
(2) Poslovne knjige moraju se voditi po načelu nepromjenjivog zapisa o nastalom
poslovnom događaju.
(3) Poslovna godina u pravilu je jednaka kalendarskoj godini, ali se može i
razlikovati od kalendarske godine.
(4) Poslovne knjige otvaraju se početkom poslovne godine na temelju bilance
sastavljene na kraju prethodne poslovne godine ili na temelju popisa imovine i
obveza kod novoosnovanih poduzetnika ili na temelju knjigovodstvene isprave.
(5) Pomoćne knjige otvaraju se donosom stanja iz poslovnih knjiga zaključenih na
kraju prethodne poslovne godine.
(6) Poslovne knjige vode se na način da osiguraju kontrolu unesenih podataka,
ispravnost unosa podataka, čuvanje podataka, mogućnost korištenja podataka,
mogućnost dobivanja uvida u promet i stanja na računima glavne knjige te
mogućnost uvida u vremenski slijed obavljenog unosa poslovnih događaja.

*Čuvanje poslovnih knjiga*
Članak 10.

(1) Poslovne knjige moraju se zaključiti na kraju poslovne godine i čuvati u
rokovima koji su propisani ovim Zakonom.
(2) Ako se poslovne knjige vode kao elektronički zapis, glav­na knjiga se mora
nakon zaključivanja na kraju poslovne godine zaštititi na način da u istoj nije
moguća izmjena pojedinih ili svih njezinih dijelova ili listova, da je istu
moguće u svakom trenutku otisnuti na papir i mora se potpisati elektroničkim
potpisom sukladno propisu koji uređuje elektronički potpis ili se mora otiskati
na papir i uvezati na način da nije moguća izmjena pojedinih ili svih njenih
dijelova ili listova i mora ju potpisati osoba ovlaštena za zastupanje
poduzetnika.
(3) Poslovne knjige čuvaju se i to:
1. dnevnik i glavna knjiga – najmanje jedanaest godina,
2. pomoćne knjige – najmanje sedam godina.
(4) Rok čuvanja poslovnih knjiga počinje teći zadnjeg dana poslovne godine na
koju se iste odnose.

IV. POPIS IMOVINE I OBVEZA

*Popis imovine i obveza*
Članak 11.

(1) Poduzetnik mora na početku poslovanja popisati imovinu i obveze i navesti
njihove pojedinačne vrijednosti u količinama i u novčanom iznosu.
(2) Poduzetnik je dužan najmanje jednom i to na kraju poslov­ne godine popisati
imovinu i obveze i s popisanim stanjem uskladiti knjigovodstveno stanje.
(3) Poduzetnik koji provodi popis imovine i obveza tijekom poslovne godine dužan
je na kraju poslovne godine s popisanim stanjem uskladiti knjigovodstveno
stanje.
(4) Osim popisa iz stavka 2. ovoga članka, poduzetnik mora popisati imovinu i
obveze u slučajevima promjene cijena proizvoda i robe, statusnih promjena,
otvaranja stečajnog postupka ili pokretanja postupka likvidacije.

V. STANDARDI FINANCIJSKOG IZVJEŠTAVANJA

*Standardi financijskog izvještavanja*
Članak 12.

(1) Hrvatski standardi financijskog izvještavanja (u daljnjem tek­stu: HSFI) su
računovodstvena načela i pravila sastavljanja i prezentiranja financijskih
izvještaja koje primjenjuje računovodstvena struka.
(2) HSFI donosi Odbor za standarde financijskog izvještavanja u skladu s ovim
Zakonom.
(3) HSFI objavljuju se u »Narodnim novinama«.
(4) Međunarodni standardi financijskog izvještavanja obuhvaćaju Međunarodne
računovodstvene standarde (MRS), njihove dopune i povezana tumačenja te
Međunarodne standarde financijskog izvještavanja (MSFI), njihove dopune i
povezana tumačenja, koji su utvrđeni od Europske komisije i objavljeni u
službenom listu Europske unije.

*Primjena standarda financijskog izvještavanja*
Članak 13.

(1) Poduzetnik je dužan sastavljati i prezentirati godišnje financijske
izvještaje primjenom HSFI-ja.
(2) Iznimno od odredbe stavka 1. ovoga članka, veliki poduzetnici i poduzetnici
čije dionice ili dužnički vrijednosni papiri su uvršteni ili se obavlja priprema
za njihovo uvrštenje na organizirano tržište vrijednosnih papira dužni su
sastavljati i prezentirati godišnje financijske izvještaje primjenom
Međunarodnih standarda financijskog izvještavanja.

VI. ODBOR ZA STANDARDE FINANCIJSKOG IZVJEŠTAVANJA

*Odbor za standarde financijskog izvještavanja*
Članak 14.

(1) Odbor za standarde financijskog izvještavanja (u daljnjem tekstu: Odbor) je
stručno tijelo koje ima sljedeće nadležnosti:
1. analizira i prati razvoj računovodstvene teorije i prakse,
2. donosi HSFI,
3. donosi tumačenja HSFI-ja,
4. priprema za objavu i objavljuje HSFI,
5. obavlja ostale poslove utvrđene ovim Zakonom.
(2) Odbor čini devet članova, koje na prijedlog ministra financija imenuje i
razrješava Vlada Republike Hrvatske na mandat od pet godina.
(3) Članom Odbora može biti imenovan državljanin Republike Hrvatske koji ima
visoku stručnu spremu, odgovarajuće stručno znanje i radno iskustvo iz područja
financija, računovodstva ili revizije, što ga čini sposobnim i dostojnim
obavljati poslove Odbora.
(4) Član Odbora za svoj rad ima pravo na naknadu.
(5) Odbor se financira iz sredstava državnog proračuna i vlastitih prihoda iz
naknada.
(6) Odbor donosi Pravilnik o načinu rada Odbora, a potvrđuje ga Vlada Republike
Hrvatske.
(7) Pravilnik mora sadržavati odredbe o ciljevima, načinu rada, donošenju
odluka, financiranju i naknadama.
(8) Odbor jednom godišnje o svojem radu izvješćuje Vladu Republike Hrvatske.

VII. FINANCIJSKI IZVJEŠTAJI

*Godišnji financijski izvještaji*
Članak 15.

(1) Poduzetnik je dužan sastavljati godišnje financijske izvještaje u obliku,
sadržaju i na način propisan ovim Zakonom i na temelju njega donesenim
propisima.
(2) Iznimno od odredbe stavka 1. ovoga članka, poduzetnici čije je obavljanje
poslova određeno posebnim propisima i na temelju kojih je tijelo ovlašteno za
obavljanje nadzora njihovog poslovanja propisalo sadržaj i strukturu godišnjih
financijskih izvještaja, dužni su sastavljati godišnje financijske izvještaje
sukladno ovom Zakonu i tim propisima.
(3) Godišnje financijske izvještaje čine:
– bilanca,
– račun dobiti i gubitka,
– izvještaj o novčanom tijeku,
– izvještaj o promjenama kapitala,
– bilješke uz financijske izvještaje.
(4) Strukturu i sadržaj godišnjih financijskih izvještaja propisuje ministar
financija na prijedlog Odbora i objavljuju se u »Narodnim novinama«.
(5) Iznimno od odredbe stavka 4. ovoga članka, strukturu i sadržaj godišnjih
financijskih izvještaja za poduzetnike iz stavka 2. ovoga članka, propisuje
tijelo ovlašteno za obavljanje nadzora njihovog poslovanja i objavljuju se u
»Narodnim novinama«.
(6) Godišnji financijski izvještaji moraju pružiti istinit i objek­tivan prikaz
financijskog položaja i uspješnosti poslovanja poduzetnika.
(7) Godišnji financijski izvještaji sastavljaju se za poslovnu godinu koja je
jednaka kalendarskoj godini.
(8) Iznimno od odredbe stavka 7. ovoga članka, poslovna godina može se
razlikovati od kalendarske godine ako je to uređeno drugim propisom ili za
potrebe poduzetnika.
(9) Godišnje financijske izvještaje poduzetnik je dužan sastaviti i u
slučajevima statusnih promjena, otvaranja stečajnog postupka ili pokretanja
postupka likvidacije nad poduzetnikom i to sa stanjem na dan koji prethodi danu
upisa statusne promjene, danu otvaranja stečajnog postupka ili pokretanja
postupka likvidacije.
(10) Iznimno od odredbe stavka 3. ovoga članka, mali poduzetnici dužni su
sastavljati bilancu, račun dobiti i gubitka i bilješke uz financijske
izvještaje.
(11) Za godišnje financijske izvještaje odgovorna je osoba ovlaštena za
zastupanje poduzetnika.
(12) Godišnje financijske izvještaje potpisuje osoba ovlaštena za zastupanje
poduzetnika.
(13) Godišnji financijski izvještaji čuvaju se trajno u izvorniku.

*Konsolidacija godišnjih financijskih izvještaja*
Članak 16.

(1) Konsolidirani godišnji financijski izvještaji su financijski izvještaji
grupe poduzetnika u kojoj određeni poduzetnik (matično društvo) ima nad jednim
ili više poduzetnika (ovisno društvo) pravo upravljanja financijskim i poslovnim
politikama tako da od njih ostvaruje koristi (kontrola), a prikazani su kao
jedinstveni.
(2) Konsolidirane godišnje financijske izvještaje dužan je sastavljati
poduzetnik koji u grupi poduzetnika predstavlja matično društvo.
(3) Matičnim društvom, u smislu ovoga Zakona, smatra se poduzetnik koji
ispunjava najmanje jedan od sljedećih uvjeta:
1. ima većinsko vlasništvo dionica ili udjela koji daju pravo glasa u drugom
poduzetniku,
2. ima pravo imenovati odnosno opozvati većinu članova uprave ili nadzornog
odbora drugog poduzetnika ili,
3. ima pravo značajnog utjecaja nad drugim poduzetnikom na temelju ugovora ili
drugog pravnog odnosa ili,
4. ako je većina članova uprave ili nadzornog odbora ovisnog poduzetnika, koji
su tu funkciju obavljali u prošloj poslovnoj godini i još uvijek je obavljaju do
sastavljanja godišnjih financijskih izvještaja, bila imenovana isključivo radi
ostvarenja prava glasa matičnog društva ili,
5. ima udio ili pravo u odlučivanju u ovisnom poduzetniku na temelju dogovora s
drugim imateljima udjela ili prava u odlučivanju na način da nadzire većinu
prava glasa u ovisnom poduzetniku.
(4) Na sastavljanje konsolidiranih godišnjih financijskih izvještaja primjenjuju
se odredbe članka 15. stavka 4. do 13. ovoga Zakona.
(5) Konsolidirano godišnje financijsko izvješće ne treba uključivati financijski
položaj i uspješnost poslovanja ovisnog poduzetnika ako to nema značajan utjecaj
na financijski položaj i uspješnost poslovanja matičnog društva.
(6) U slučaju iz stavka 5. ovoga članka poduzetnik mora u bilješkama uz
financijske izvještaje navesti razloge iz kojih nije financijski položaj i
uspješnost poslovanja određenog poduzetnika uključio u konsolidirane godišnje
financijske izvještaje.
(7) Detaljniji uvjeti i pravila konsolidacije godišnjih financijskih izvještaja
uređeni su HSFI-jem.
(8) Iznimno od odredbe stavka 7. ovoga članka, detaljni uvjeti i pravila
konsolidacije godišnjih financijskih izvještaja poduzetnika koji su dužni
sastavljati i prezentirati godišnje financijske izvještaje sukladno članku 13.
stavku 2. ovoga Zakona uređeni su Međunarodnim standardima financijskog
izvještavanja.

*Revizija godišnjih financijskih izvještaja*
Članak 17.

(1) Reviziji podliježu godišnji financijski izvještaji i konsolidirani godišnji
financijski izvještaji velikih poduzetnika, srednjih poduzetnika i poduzetnika
čije dionice ili dužnički vrijednosni papiri su uvršteni ili se obavlja priprema
za njihovo uvrštenje na organizirano tržište vrijednosnih papira.
(2) Reviziji podliježu i godišnji financijski izvještaji poduzetnika kojima je
to propisano posebnim propisima koji uređuju njihovo poslovanje.
(3) Revizorsko izvješće mora najmanje sadržavati:
1. uvod u kojem se navode financijski izvještaji koji su pred­metom revizije,
zajedno s računovodstvenim politikama koje su uporabljene u njihovom
sastavljanju,
2. opis svrhe i opsega revizije, uz navođenje revizijskih standarda u skladu s
kojima je revizija obavljena,
3. mišljenje revizora kojim se jasno izražava je li godišnji financijski
izvještaji pružaju istinit i objektivan prikaz financijskog položaja poduzetnika
sukladno ovom Zakonu i HFSI-ju, odnosno Međunarodnim standardima financijskog
izvještavanja, te jesu li godišnji financijski izvještaji u skladu s propisima
koji uređuju poslovanje poduzetnika, mišljenje revizora može biti pozitivno ili
miš­ljenje s ogradom ili negativno ili se ovlašteni revizor može suzdržati od
izražavanja mišljenja ako ga nije u mogućnosti izraziti,
4. posebna upozorenja i probleme na koje ovlašteni revizor želi ukazati, ali bez
izražavanja mišljenja s ogradom,
5. mišljenje o usklađenosti godišnjeg izvješća s godišnjim financijskim
izvještajima za istu poslovnu godinu.
(4) Ovlašteni revizor dužan je revizorsko izvješće potpisati i navesti datum
sastavljanja.
(5) Revizija financijskih izvještaja i usklađenosti s godišnjim izvješćem
obavlja se u skladu s propisima koji uređuje reviziju.
(6) Revizorsko izvješće čuva se trajno u izvorniku.

VIII. GODIŠNJE IZVJEŠĆE

*Godišnje izvješće*
Članak 18.

(1) Poduzetnik je dužan izraditi godišnje izvješće koje obuh­vaća objektivan
prikaz razvoja i rezultata poslovanja poduzetnika i njegovog položaja, zajedno s
opisom glavnih rizika i neizvjesnosti s kojima se on suočava, te obavijesti o
zaštiti okoliša i o radnicima ako je to potrebno za razumijevanje razvoja,
rezultata poslovanja poduzetnika i njegova položaja.
(2) Godišnje izvješće mora sadržavati:
1. sve značajne događaje nakon kraja poslovne godine,
2. vjerojatan budući razvoj društva,
3. aktivnosti istraživanja i razvoja,
4. informacije o otkupu vlastitih dionica,
5. postojanje podružnica društva,
6. koje financijske instrumente koristi ako je to značajno za procjenu
financijskog položaja i uspješnosti poslovanja,
7. ciljeve i politike društva vezane za upravljanje financijskim rizicima,
zajedno s politikom zaštite svake značajnije vrste prognozirane transakcije za
koju se koristi zaštita,
8. izloženost društva cjenovnom riziku, kreditnom riziku, riziku likvidnosti i
riziku novčanog toka.
(3) Godišnje izvješće velikih poduzetnika i poduzetnika čije dionice ili
dužnički vrijednosni papiri su uvršteni na organizirano tržište vrijednosnih
papira mora sadržavati i prikaz pravila korporativnog upravljanja koje koristi.
(4) Iznimno od odredbe stavka 1. ovoga članka, mali poduzet­nici nisu dužni
izraditi godišnje izvješće, ali su tada informacije o otkupu vlastitih dionica
dužni navesti u bilješkama uz financijske izvještaje.
(5) Godišnje izvješće čuva se jedanaest godina od zadnjeg dana poslovne godine
za koju su sastavljeni i to u izvorniku.

*Jezik i valutna jedinica*
Članak 19.

(1) Poslovne knjige, godišnji financijski izvještaji, godišnja izvješća i druge
financijske informacije sastavljaju se na hrvatskom jeziku.
(2) Iznosi u poslovnim knjigama, godišnjim financijskim izvještajima, godišnjim
izvješćima i druge financijske informacije izražavaju se u valutnoj jedinici
koja se primjenjuje u Republici Hrvatskoj.

IX. JAVNA OBJAVA

*Javna objava*
Članak 20.

(1) Poduzetnik je dužan godišnje financijske izvještaje i godiš­nje izvješće, te
revizorsko izvješće ako njegovi godišnji financijski izvještaji podliježu
reviziji sukladno odredbama članka 17. ovoga Zakona, te konsolidirane godišnje
financijske izvještaje ako ih je dužan sastavljati sukladno odredbama članka 16.
ovoga Zakona dostaviti Financijskoj agenciji radi javne objave.
(2) Iznimno od odredbi stavka 1. ovoga članka, mali poduzetnik je dužan godišnje
financijske izvještaje iz članka 15. stavka 10. ovoga Zakona dostaviti
Financijskoj agenciji radi javne objave.
(3) Poduzetnik, uz navedene izvještaje iz stavka 1. ili 2. ovoga članka, dužan
je Financijskoj agenciji dostaviti i odluku o utvrđivanju godišnjih financijskih
izvještaja od strane nadležnog tijela te odluku o prijedlogu raspodjele dobiti
ili pokriću gubitka, ako one nisu sastavni dio godišnjih financijskih izvještaja
ili godišnjeg izvješća.
(4) Poduzetnik je izvještaje iz stavka 1. i 2. ovoga članka dužan dostaviti
najkasnije u roku od šest mjeseci od zadnjeg dana poslovne godine, a poduzetnik
koji sastavlja konsolidirane godišnje financijske izvještaje dužan ih je
dostaviti najkasnije u roku od devet mjeseci od zadnjeg dana poslovne godine.
(5) Poduzetnik koji sastavlja godišnje financijske izvještaje sukladno članku
15. stavku 9. ovoga Zakona dužan je godišnje financijske izvještaje dostaviti u
roku devedeset dana od dana nastanka statusne promjene, pokretanja postupka
likvidacije ili otvaranja stečaja, a za sljedeće poslovne godine sukladno stavku
4. ovoga članka.
(6) Danom dostave potpunih i točnih godišnjih financijskih izvještaja i
godišnjeg izvješća te izvješća revizora ako godišnji financijski izvještaji
poduzetnika podliježu reviziji sukladno odredbama članka 17. ovoga Zakona, te
konsolidiranih godišnjih financijskih izvještaja ako ih je poduzetnik dužan
sastavljati sukladno odredbama članka 16. ovoga Zakona Financijskoj agenciji,
smatra se da je poduzetnik ispunio obvezu javne objave.
(7) Poduzetnik koji tijekom poslovne godine nije imao poslovnih događaja, niti u
poslovnim knjigama ima podatke o imovini i obvezama, dužan je do 31. ožujka
tekuće godine Financijskoj agenciji dostaviti Izjavu o neaktivnosti za prethodnu
poslovnu godinu.
(8) Poduzetnik može izvještaje iz stavka 1. do 3. ovoga članka dostaviti na
papiru ili u elektroničkom obliku.

*Financijski podaci za statističke i druge potrebe*
Članak 21.

(1) Poduzetnik i osobe iz članka 2. stavka 3. ovoga Zakona dužne su za
statističke i druge potrebe Financijskoj agenciji do 31. ožujka tekuće godine
dostaviti bilancu, račun dobiti i gubitka i dodatne podatke za prethodnu
kalendarsku godinu.
(2) Oblik i sadržaj dodatnih podataka iz stavka 1. ovoga članka propisuje
ministar financija.
(3) Poduzetnik koji do 31. ožujka tekuće godine Financijskoj agenciji dostavi
izvještaje iz članka 20. ovoga Zakona radi javne objave, pod uvjetom da mu je
poslovna godina jednaka kalendarskoj godini, iznimno od odredbe stavka 1. ovoga
članka dužan je dostaviti samo dodatne podatke za potrebe statistike.

X. REGISTAR GODIŠNJIH FINANCIJSKIH IZVJEŠTAJA

*Registar godišnjih financijskih izvještaja*
Članak 22.

(1) Registar godišnjih financijskih izvještaja je središnji izvor informacija o
financijskom položaju i uspješnosti poslovanja poduzetnika.
(2) Registar godišnjih financijskih izvještaja sadrži podatke o financijskom
položaju i uspješnosti poslovanja i dodatne podatke iz članka 21. stavka 1.
ovoga Zakona.
(3) Registar godišnjih financijskih izvještaja vodi se u elektroničkom obliku i
dostupan je na internet stranicama.
(4) Registar godišnjih financijskih izvještaja javno na internetu prikazuje za
svakog pojedinog poduzetnika sljedeće:
1. godišnje financijske izvještaje,
2. godišnje izvješće,
3. podatke o predloženoj raspodjeli dobiti ili pokriću gubitka.
(5) Osim navedenog u stavku 4. ovoga članka, Registar godiš­njih financijskih
izvještaja javno na internetu prikazuje i konsolidirane godišnje financijske
izvještaje poduzetnika koji su ih dužni sastavljati sukladno članku 16. ovoga
Zakona i izvješće revizora ako godišnji financijski izvještaji poduzetnika
podliježu reviziji sukladno odredbama članka 17. ovoga Zakona.
(6) Iznimno od odredbe stavka 4. ovoga članka, Registar godiš­njih financijskih
izvještaja za male poduzetnike javno na internetu prikazuje godišnje financijske
izvještaje iz članka 20. stavka 2. ovoga Zakona u skraćenom sadržaju.
(7) Elektronički oblik i format prikaza godišnjih financijskih izvještaja za
javno prikazivanje na internetskim stranicama Registra godišnjih financijskih
izvještaja određuje Financijska agencija u skladu sa strukturom i sadržajem
godišnjih financijskih izvještaja iz članka 15. stavka 4., odnosno stavka 5.
ovoga Zakona objavljuju se na internetskim stranicama Registra godišnjih
financijskih izvještaja.
(8) Internetske stranice moraju biti postavljene na način da je svi­ma omogućen
besplatan uvid u podatke iz stavka 4. ovoga članka.
(9) Pristup internetskim stranicama iz stavka 4. ovoga članka mora biti omogućen
i s internetskih stranica sudskog registra.

*Vođenje Registra godišnjih financijskih izvještaja*
Članak 23.

(1) Registar godišnjih financijskih izvještaja vodi Financijska agencija.
(2) Financijska agencija dužna je podatke iz članka 22. stavka 4., 5. i 6. ovoga
Zakona unijeti u Registar godišnjih financijskih izvještaja i javno prikazati na
internetskim stranicama u roku 30 dana od dana zaprimanja utvrđenog, točnog i
potpunoga godišnjega financijskog izvještaja od poduzetnika.
(3) Financijska agencija dužna je godišnje financijske izvještaje, godišnje
izvješće, izvješće revizora i drugu dokumentaciju čuvati jedanaest godina od
dana zaprimanja od poduzetnika.
(4) Financijska agencija u svrhu vođenja Registra godišnjih financijskih
izvještaja ovlaštena je prikupljati, evidentirati, obrađivati, arhivirati i
javno objavljivati godišnje financijske izvještaje i godišnje izvješće
poduzetnika, distribuirati podatke iz godišnjih financijskih izvještaja te
upravljati bazom podataka i osigurati zaštitu baze podataka i dokumenata koji su
pohranjeni u arhivu.
(5) Financijska agencija ima pravo na naknade za vođenje Registra godišnjih
financijskih izvještaja.
(6) Financijska agencija ovlaštena je preuzimati podatke iz sudskog registra
krajem svakog mjeseca nastale u prethodnom mjesecu i registra Porezne uprave sa
stanjem na dan 31. prosinca, a radi upisa u Registar godišnjih financijskih
izvještaja.
(7) Financijska agencija odgovorna je za vjerodostojnost elektroničkog unosa
podataka iz godišnjih financijskih izvještaja, za javnu objavu te obradu drugih
podataka i dokumenata koji se evidentiraju u Registru godišnjih financijskih
izvještaja.
(8) Vrste i visine naknada iz stavka 5. ovoga članka propisuje ministar
financija.
(9) Financijska agencija obračunava i naplaćuje naknade iz stavka 5. ovoga
članka i propisa donesenog na temelju stavka 8. ovoga članka.
(10) Financijska agencija dužna je o primitku godišnjih financijskih izvještaja
i godišnjeg izvješća namijenjenih javnoj objavi obavijestiti sudski registar.
(11) Obavijest iz stavka 10. ovoga članka mora sadržavati podatke o datumu
primitka i razdoblju na koje se odnose godišnji financijski izvještaji i
godišnje izvješće.
(12) Obavijest sudskom registru dostavlja se bez naknade.
(13) Financijska agencija dužna je obavijestiti Ministarstvo financija – Poreznu
upravu o poduzetnicima koji ne dostave Financijskoj agenciji godišnje
financijske izvještaje ili godišnje izvješće ili revizorsko izvješće ili
konsolidirane godišnje financijske izvještaje sukladno članku 20. ovoga Zakona.
(14) Način vođenja Registra godišnjih financijskih izvještaja, te način primanja
i postupak provjere potpunosti i točnosti godiš­njih financijskih izvještaja i
godišnjeg izvješća propisuje ministar financija.

*Korištenje podataka iz Registra godišnjih financijskih izvještaja*
Članak 24.

(1) Financijska agencija dužna je na pisani zahtjev svake zainteresirane osobe
izdati presliku ili ispis godišnjih financijskih izvještaja, godišnjeg izvješća
ili izvješća revizora, odnosno njihov izvadak.
(2) Financijska agencija dužna je Državnom zavodu za statistiku i Poreznoj
upravi omogućiti pristup ili dostaviti sve podatke iz Registra godišnjih
financijskih izvještaja bez naknade.
(3) Financijska agencija može podatke iz Registra godišnjih financijskih
izvještaja dostaviti i drugim osobama ako se ti podaci koriste za statističke,
analitičke, znanstvenoistraživačke i druge potrebe.
(4) Dokumentacija i podaci preuzeti iz Registra godišnjih financijskih
izvještaja na način iz stavka 2. i 3. ovoga članka mogu se koristiti samo za
vlastite potrebe i ne smiju se ustupati trećim osobama, dalje distribuirati ili
objavljivati.

XI. NADZOR

*Nadzor računovodstvenih poslova*
Članak 25.

(1) Ministarstvo financija – Porezna uprava ovlaštena je obav­ljati nadzor
poduzetnika u dijelu računovodstvenih poslova radi provjere obavlja li
poduzetnik računovodstvene poslove u skladu s odred­bama ovoga Zakona, drugih
zakona kojima se uređuje obavljanje poslova poduzetnika a koji sadrže odredbe u
vezi računovodstvenih poslova te propisa donesenih na temelju tih zakona.
(2) Nadzor poduzetnika u dijelu računovodstvenih poslova radi provjere obavlja
li poduzetnik računovodstvene poslove u skladu s odredbama ovoga Zakona i drugih
propisa koji uređuju obavljanje poslova poduzetnika, a sadrže odredbe u vezi
računovodstvenih poslova, ovlaštena je obavljati i Hrvatska narodna banka
odnosno Hrvatska agencija za nadzor financijskih usluga ako je tim propisima
ovlaštena obavljati nadzor njihovog poslovanja.
(3) Odredbe ovoga Zakona o nadzoru računovodstvenih poslova poduzetnika na
odgovarajući način primjenjuju se i na osobe iz članka 2. stavka 3. ovoga
Zakona.

*Način obavljanja nadzora*
Članak 26.

Ministarstvo financija – Porezna uprava obavlja nadzor poduzetnika u dijelu
računovodstvenih poslova na sljedeći način:
1. praćenjem, prikupljanjem i provjerom knjigovodstvenih isprava, poslovnih
knjiga, godišnjih financijskih izvještaja i godišnjih izvješća te drugih
poreznih i statističkih izvještaja (analiza financijskih izvještaja),
2. provjerom sustava koje poduzetnik primjenjuje za obradu podataka u vezi
računovodstvenih poslova,
3. izravnim nadzorom kod poduzetnika.

*Osobe ovlaštene za nadzor*
Članak 27.

Nadzor poduzetnika u dijelu računovodstvenih poslova provode inspektori i druge
ovlaštene osobe Ministarstva financija – Porezne uprave.

*Opseg nadzora*
Članak 28.

(1) Poduzetnik je dužan ovlaštenoj osobi omogućiti nadzor svih knjigovodstvenih
isprava, poslovnih knjiga, godišnjih financijskih izvještaja i godišnjih
izvješća, drugih poreznih i statističkih izvještaja, te sustava koje primjenjuje
za obradu podataka.
(2) Poduzetnik je dužan na zahtjev Ministarstva financija – Porezne uprave,
dostaviti preslik isprava ili financijskih izvještaja iz stavka 1. ovoga članka.
(3) Poduzetnik je dužan ovlaštenim osobama Ministarstva financija – Porezne
uprave staviti na raspolaganje odgovarajuće prostorije u kojima mogu neometano i
bez prisutnosti drugih osoba obaviti nadzor računovodstvenih poslova.
(4) Osobe ovlaštene za zastupanje poduzetnika i radnici poduzetnika dužni su na
zahtjev ovlaštene osobe Ministarstva financija – Porezne uprave dati sve
knjigovodstvene isprave, poslovne knjige, godišnje financijske izvještaje i
godišnja financijska izvješća, te druga porezna i statistička izvješća i
informacije o računovodstvenim poslovima bitnim za obavljanje nadzora.
(5) Ministarstvo financija – Porezna uprava može osobe iz stavka 4. ovoga članka
pozvati da o informacijama iz stavka 4. ovoga članka, u roku koji ne smije biti
kraći od 3 dana, sastave pisano izvješće ili ih pozvati da daju usmenu izjavu.

*Obavijest o nadzoru*
Članak 29.

(1) Obavijest o nadzoru poslovanja dostavlja se poduzetniku najmanje 8 dana
prije početka nadzora.
(2) Iznimno od odredbe stavka 1. ovoga članka, ovlaštena osoba može obavijest o
nadzoru poslovanja uručiti prilikom početka nadzora ako nije bilo moguće na
drugi način postići cilj pojedinog nadzora.
(3) Obavijest o nadzoru poslovanja mora sadržavati predmet nadzora.

*Mjere nadzora*
Članak 30.

(1) Ministarstvo financija – Porezna uprava može donijeti sljedeće mjere
nadzora:
1. rješenje o otklanjanju nepravilnosti,
2. pokretanje prekršajnog ili kaznenog postupka.
(2) Rješenje iz stavka 1. točke 1. ovoga članka je konačno i protiv njega se
može pokrenuti upravni spor.
(3) Poduzetnik kojem je izdano rješenje iz stavka 1. točke 1. ovoga članka dužan
je u roku određenom rješenjem otkloniti utvrđene nepravilnosti te u roku od 8
dana od isteka roka određenog rješenjem o tome pisano izvijestiti Ministarstvo
financija – Poreznu upravu, uz dokaz o otklonjenim nepravilnostima.

XII. KAZNENE I PREKRŠAJNE ODREDBE

*Kaznene odredbe*
Članak 31.

(1) Novčanom kaznom u iznosu od 20.000,00 do 100.000,00 kuna kaznit će se osoba
ovlaštena za zastupanje poduzetnika za kaz­neno djelo netočnog prikazivanja
imovinskog stanja, financijskog položaja i uspješnosti poslovanja poduzetnika u
godišnjim financijskim izvještajima s namjerom da stekne imovinsku korist za
svoj ili tuđi račun ili da nekomu nanese štetu.
(2) Za kazneno djelo iz stavka 1. ovoga članka kaznit će se poduzetnik novčanom
kaznom u iznosu od 50.000,00 do 500.000,00 kuna.
(3) Novčanom kaznom u iznosu od 50.000,00 do 500.000,00 kuna kaznit će se
poduzetnik u čijim poslovnim knjigama poslovni događaji budu utemeljeni na
nevjerodostojnoj dokumentaciji.

*Prekršajne odredbe*
Članak 32.

(1) Novčanom kaznom u iznosu od 10.000,00 kuna do 100.000,00kuna kaznit će se za
prekršaj poduzetnik odnosno osoba iz članka 2. stavka 3. ovoga Zakona ako:
1. ne vodi poslovne knjige (članak 4.),
2. ne sastavi knjigovodstvenu ispravu (članak 5.),
3. ne sastavlja knjigovodstvene isprave sukladno odredbama ovoga Zakona (članak
5. i 6.),
4. ne provjerava knjigovodstvene isprave prije unosa u poslovne knjige (članak
6.),
5. ne čuva knjigovodstvene isprave u rokovima i na način sukladno odredbama
ovoga Zakona (članak 7.),
6. ne vodi poslovne knjige sukladno odredbama ovoga Zakona (članak 9.),
7. ne otvori poslovne knjige sukladno odredbama ovoga Zakona (članak 9.),
8. ne zaključi poslovne knjige sukladno odredbama ovoga Zakona (članak 10.),
9. ne zaštiti poslovne knjige koje se vode na elektroničkom mediju sukladno
odredbama ovoga Zakona (članak 10.),
10. ne čuva poslovne knjige u rokovima i na način sukladno odredbama ovoga
Zakona (članak 10.),
11. ne popiše imovinu i obveze sukladno odredbama ovoga Zakona (članak 11.),
12. ne sastavlja i ne prezentira godišnje financijske izvještaje primjenom HSFI-ja
odnosno Međunarodnih standarda financijskog izvještavanja (članak 13.),
13. ne sastavi godišnje financijske izvještaje (članak 15.),
14. ne sastavlja godišnje financijske izvještaje sukladno odredbama ovoga Zakona
(članak 15.),
15. ne čuva godišnje financijske izvještaje u rokovima i na način sukladno
odredbama ovoga Zakona (članak 15.),
16. ne sastavi konsolidirane financijske izvještaje (članak 16.),
17. ne sastavlja konsolidirane financijske izvještaje sukladno odredbama ovoga
Zakona (članak 16.),
18. ne čuva konsolidirane godišnje financijske izvještaje u rokovima i na način
sukladno odredbama ovoga Zakona (članak 16.),
19. ne revidira godišnje financijske izvještaje (članak 17.),
20. ne čuva revizorsko izvješće u rokovima i na način sukladno odredbama ovoga
Zakona (članak 17.),
21. ne izradi godišnje izvješće (članak 18.),
22. ne izrađuje godišnje izvješće sukladno odredbama ovoga Zakona (članak 18.),
23. ne sastavlja poslovne knjige i ne sastavlja godišnje financijske izvještaje
i druge financijske informacije na hrvatskom jeziku i u valutnoj jedinici koja
se primjenjuje u Republici Hrvatskoj (članak 19.),
24. ne dostavi godišnje financijske izvještaje i godišnje izvješće te revizorsko
izvješće, ako je dužan revidirati svoje godišnje financijske izvještaje, i druge
dokumente Financijskoj agenciji radi javne objave u rokovima sukladno odredbama
ovoga Zakona (članak 20.).
25. ako podatke dobivene iz Registra godišnjih financijskih izvještaja koristi
suprotno odredbama članka 24. stavka 4. ovoga Zakona,
26. ne omogući nadzor ovlaštenoj osobi sukladno odredbama ovoga Zakona (članak
28.),
27. ne otkloni utvrđene nepravilnosti i ne obavijesti Ministarstvo financija o
tome sukladno odredbama ovoga Zakona (članak 30.).
(2) Novčanom kaznom u iznosu od 5.000,00 kuna do 20.000,00 kuna kaznit će se za
prekršaj iz stavka 1. ovoga članka i odgovorna osoba poduzetnika.
(3) Novčanom kaznom u iznosu od 5.000,00 kuna do 20.000,00kuna kaznit će fizička
osoba ako podatke dobivene iz Registra godišnjih financijskih izvještaja koristi
suprotno odredbama članka 24. stavka 4. ovoga Zakona.

*Zastara*
Članak 33.

(1) Prekršajni postupak za prekršaje predviđene ovim Zakonom se ne može
pokrenuti nakon proteka tri godine od dana saznanja da je radnja prekršaja
dovršena.
(2) Zastara nastupa u svakom slučaju kada od dana dovršenja radnje prekršaja
protekne šest godina.
(3) Na tijek i prekid zastare pokretanja prekršajnog postupka te na zastaru
izvršenja prekršajne kazne primjenjuju se odredbe Zakona o prekršajima.

XIII. PRIJELAZNE I ZAVRŠNE ODREDBE

*Postupci*
Članak 34.

(1) Odbor je osnovan na temelju Zakona o računovodstvu (»Narodne novine«, br.
146/05.) i nastavlja raditi sukladno ovom Zakonu.
(2) Mandat članova Odbora imenovanih na temelju Zakona o računovodstvu (»Narodne
novine«, br. 146/05.) prestaje danom imenovanja članova Odbora sukladno ovom
Zakonu.
(3) Do dana prijema Republike Hrvatske u članstvo u Europskoj uniji, Međunarodni
standardi financijskog izvještavanja obuhvaćaju Međunarodne računovodstvene
standarde (MRS), njihove dopune i povezana tumačenja i Međunarodne standarde
financijskog izvještavanja (MSFI), njihove dopune i povezana tumačenja, koje
utvrdi Odbor, a objavljuju se u »Narodnim novinama«.
(4) Prijevode Međunarodnih standarda financijskog izvještavanja na hrvatski
jezik, Odbor može povjeriti osobama koje su za to ovlaštene od Odbora za
međunarodne računovodstvene standarde.
(5) Za odobravanje prijevoda Odbor može naplatiti naknadu.
(6) Registar godišnjih financijskih izvještaja osnovan je temeljem Zakona o
Registru godišnjih financijskih izvještaja (»Narodne novine«, br. 47/03.) i
nastavlja se voditi sukladno ovom Zakonu.

*Donošenje propisa*
Članak 35.

(1) Vlada Republike Hrvatske će u roku od dva mjeseca od dana stupanja na snagu
ovoga Zakona na prijedlog ministra financija:
1. donijeti propis o računovodstvu vjerskih zajednica, političkih stranaka,
sindikata i ostalih neprofitnih organizacija na temelju ovlasti iz članka 2.
stavka 5. ovoga Zakona,
2. imenovati članove Odbora na temelju ovlasti iz članka 14. stavka 2. ovoga
Zakona.
(2) Ministar financija dužan je u roku od dva mjeseca od dana stupanja na snagu
ovoga Zakona donijeti na temelju ovlasti iz ovoga Zakona:
1. propis o strukturi i sadržaju godišnjih financijskih izvještaja iz članka 15.
stavka 4. ovoga Zakona,
2. propis o obliku i sadržaju dodatnih podataka iz članka 21. stavka 2. ovoga
Zakona,
3. propis o vrstama i visini naknada Financijskoj agenciji za vođenje Registra
godišnjih financijskih izvještaja iz članka 23. stavka 8. ovoga Zakona,
4. propis o načinu vođenja Registra godišnjih financijskih izvještaja, te načinu
primanja i postupka provjere potpunosti i točnosti godišnjih financijskih
izvještaja i godišnjeg izvješća iz članka 23. stavka 14. ovoga Zakona.
(3) Odbor je dužan u roku od dva mjeseca od dana stupanja na snagu ovoga Zakona
donijeti na temelju ovlasti iz ovoga Zakona:
1. HSFI iz članka 12. stavka 2. ovoga Zakona,
2. pravilnik o načinu rada iz članka 14. stavka 7. ovoga Zakona.
(4) Financijska agencija dužna je u roku dva mjeseca od dana stupanja na snagu
ovoga Zakona donijeti elektronički oblik i format prikaza godišnjih financijskih
izvještaja na temelju ovlasti iz članka 22. stavka 7. ovoga Zakona.
(5) Do stupanja na snagu propisa iz ovoga članka važe propisi doneseni na
temelju Zakona o računovodstvu (»Narodne novine«, br. 146/05.) i Zakona o
Registru godišnjih financijskih izvještaja (»Narodne novine«, br. 47/03.).

*Prestanak važenja propisa*
Članak 36.

Danom stupanja na snagu ovoga Zakona prestaje važiti Zakon o računovodstvu
(»Narodne novine«, br. 146/05.) i Zakon o Registru godišnjih financijskih
izvještaja (»Narodne novine«, br. 47/03.).

*Stupanje na snagu*
Članak 37.

Ovaj Zakon objavit će se u »Narodnim novinama«, a stupa na snagu 1. siječnja
2008., osim članka 12. stavka 4. i članka 17. koji stupaju na snagu danom
prijema Republike Hrvatske u članstvo u Europskoj uniji.

Klasa: 401-01/07-01/01
Zagreb, 5. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 109/2007-3174
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)